বিধ্বংসী আর্সেনাল, চ্যাম্পিয়ন্স লিগ থেকে রিয়ালের বিদায়

ওয়েব ডেস্ক: আশঙ্কাই সত্যি হল। উয়েফা চ্যাম্পিয়ন্স লিগ (UEFA Champions League) থেকে ছিটকে গেল এই টুর্নামেন্টের সফলতম দল রিয়াল মাদ্রিদ (Real Madrid)। তাদের ছুটি করে দিল আর্সেনাল (Arsenal), যারা কি না কোনও কালে চ্যাম্পিয়ন্স লিগ জিততেই পারেনি। আর্সেনাল এই টুর্নামেন্টের ফাইনালে উঠেছে মাত্র একবার, সেমিফাইনালে এই নিয়ে তিনবার উঠল। তার পাঁচগুণ অর্থাৎ ১৫ বা কাপ জিতেছে রিয়াল।

প্রথম লেগে ঘরের মাঠে ৩-০ জিতে চমকে দিয়েছিল মিকেল আর্তেতার আর্সেনাল। বুধবার রাতে খেলা ছিল সান্তিয়াগো বার্নাবেউতে (Santiago Bernabeu)। দলটা রিয়াল বলেই আশা করা হয়েছিল, প্রত্যাবর্তন হবে। বার্নাবেউয়ে সমর্থকদের শব্দব্রহ্ম দ্বিগুণ করে তুলতে স্টেডিয়ামের ছাদ ঢেকে দেওয়া হয়েছিল। কিন্তু গানারদের টলানো যায়নি। উল্টে রিয়ালের মাঠে ২-১ জিতল তারা, দুই পর্ব মিলিয়ে তাদের পক্ষে ফলাফল ৫-১।

আরও পড়ুন: বাবা হলেন জাহির খান, ঘরে এল পুত্র ফতেহসিন

বুকায়ো সাকা পেনাল্টি মিস করলেন, পরে সুন্দর গোল করে প্রায়শ্চিত্ত করলেন। উইলিয়াম স্যালিবার মুহূর্তের অসাবধানতায় ১-১ করেন ভিনিসিয়াস জুনিয়র। ডেকল্যান রাইসের অসাধারণ থ্রুতে মাদ্রিদের কফিনে শেষ পেরেক পুঁতে দেন মার্তিনেলি। আগের লেগে দুটি অবিশ্বাস ফ্রি-কিক মেরে ম্যাচের নায়ক হয়ে ওঠেন রাইস। এদিনও মাঝমাঠ নিয়ন্ত্রণ করে তিনিই ম্যান অফ দ্য ম্যাচ।

কিলিয়ান এমবাপে, ভিনিসিয়াস, রদ্রিগো, জুড বেলিংহ্যামদের নিয়ে গড়া গ্যালাকটিকো দ্যুতি ছড়াতে পারল না। সেভাবে গোলের সুযোগই তৈরি করতে পারেনি রিয়ালের তারকাখচিত আক্রমণভাগ। বরং আর্সেনাল যতবার আক্রমণে উঠেছে, কাঁপতে দেখা গিয়েছে রিয়াল রক্ষণকে।